การขับไล่ ทักษิณ ชินวัตร ให้ลาออกจากตำแหน่งนายกรัฐมนตรี - วิกิพีเดีย

# การขับไล่ ทักษิณ ชินวัตร ให้ลาออกจากตำแหน่งนายกรัฐมนตรี

### จากวิกิพีเดีย สารานุกรมเสรี

| บทความนี้ต้องการ จัดรูปแบบ จัดหน้า แบ่งหัวข้อ จัดลิงก์ภายใน คุณสามารถช่วยแก้ไขปัญหานี้ได้! โดยการกดที่ปุ่ม แก้ไข ด้านบน จากนั้นจัดหน้าให้เหมาะสม แบ่งหัวข้อ ทำลิงก์ภายในสำหรับคำสำคัญ ดูรายละเอียดเพิ่มเติมได้ที่ การแก้ไขหน้า การแก้ไขหน้าพื้นฐาน บทความคัดสรร และ นโยบายวิกิพีเดีย

| บทความนี้ไม่ได้รับการยอมรับเกี่ยวกับความเป็นกลาง โปรดใช้วิจารณญาณในการอ่าน และต้องการการแก้ไขโดยด่วนเพื่อสอดคล้องกับการเป็นสารานุกรม กรุณาดูบทสนทนาที่เกี่ยวข้องที่หน้าพูดคุย

สารานุกรมประเทศไทย
...
ชื่อย่อ: ThaksinGetOut
การ์ตูนสัญลักษณ์การชุมนุมต่อต้านฯ ของกลุ่ม สนนท.

การขับไล่ พ.ต.ท. ทักษิณ ชินวัตร ให้ลาออกจากตำแหน่งนายกรัฐมนตรี เริ่มต้นขึ้นตั้งแต่กลางปี พ.ศ. 2547 ในช่วงปลายรัฐบาลทักษิณ 1 เมื่อมีการรวมตัวของกลุ่มคนในนาม กลุ่มประชาชนเพื่อชาติและราชบัลลังก์ และมีการชุมนุมปราศรัยเพื่อขับไล่ พ.ต.ท. ทักษิณ ชินวัตร เมื่อวันที่ 25 กันยายน พ.ศ. 2547 เป็นครั้งแรก และเริ่มขยายเป็นวงกว้างขึ้นในปลายปี พ.ศ. 2548 ส่วนหนึ่งจากการนำของนายสนธิ ลิ้มทองกุล ในรายการเมืองไทยรายสัปดาห์ ทางช่อง 9 และขยายตัวในวงกว้าง ไปยังบุคคลในหลายสาขาอาชีพ ในเวลาต่อมา

ในการรณรงค์ขับไล่นี้ มีทั้งผู้ที่เห็นด้วยและไม่เห็นด้วยเป็นจำนวนมาก ในกลุ่มที่แสดงความคิดเห็นสนับสนุนให้นายกรัฐมนตรีลาออกก็มีความเห็นที่แตกต่างกันเป็นหลาย ๆ กลุ่ม ในเรื่องกระบวนการและประเด็นในการขับไล่ ส่วนในกลุ่มที่สนับสนุน ซึ่งประกอบด้วยประชาชนจำนวนไม่น้อย รวมไปถึงกลุ่มคาราวานคนจน และขบวนรถอีแต๋นเดินทางมาจากต่างจังหวัด ก็ได้รวมตัวชุมนุมเพื่อสนับสนุนพ.ต.ท. ทักษิณให้เป็นนายกรัฐมนตรีต่อไป โดยปักหลักอยู่ที่สวนจตุจักรและตามตัวเมืองหัวเมืองจังหวัดต่างๆ ของประเทศไทยอีกด้วย

ผลการเลือกตั้ง ที่อดีตพรรคฝ่ายค้าน 3 พรรค: พรรคประชาธิปปัตย์ พรรคมหาชน และ พรรคชาติไทย ไม่ได้ร่วมลงแข่งขัน ปรากฏว่าพรรคไทยรักไทย ที่ พ.ต.ท. ทักษิณ เป็นหัวหน้าพรรค ยังคงได้รับคะแนนเสียงข้างมาก (56.45% ในผลการเลือกตั้งแบบบัญชีรายชื่อ) แต่ในหลายพื้นที่ได้เกิดปรากฏการณ์ "ไม่เอาทักษิณ" ด้วยการที่ผู้สมัครจากพรรคไทยรักไทยได้คะแนนน้อยกว่าผู้ไม่ออกเสียงและบัตรเสีย แต่ในท้ายที่สุดการเลือกตั้งครั้งนี้ก็ถูกศาลรัฐธรรมนูญพิพากษาให้เป็นโมฆะ และได้มีพระราชกฤษฎีกาให้มีการเลือกตั้งใหม่ในวันที่ 15 ตุลาคม พ.ศ. 2549

เช้าวันพฤหัสบดีที่ 24 สิงหาคม พ.ศ. 2549 ได้พบรถบรรทุกระเบิดคาดว่าเป็นระเบิด บริเวณใกล้บ้านพักของพ.ต.ท. ทักษิณ บริเวณแยกบางพลัด คาดว่าเป็นคาร์บอมบ์เตรียมไว้ใช้ลอบสังหารพ.ต.ท. ทักษิณ

ในวันเสาร์ที่ 2 กันยายน พ.ศ. 2549 ได้มีกลุ่มเครือข่ายแพทย์ เภสัช พยาบาล อาจารย์มหาวิทยาลัย 43 องค์กร 11 มหาวิทยาลัย ล่าชื่อกว่า 92 คน ปลุกกระแส "ต้านทักษิณ" และออกแถลงการณ์ให้พ.ต.ท. ทักษิณ ยุติบทบาท นายกฯ ทันที ซึ่งในการเสวนาโต๊ะกลมเรื่องการร่วมกันแก้ไขวิกฤตปัญหาของบ้านเมือง ที่คณะสถาปัตยกรรมศาสตร์ จุฬาลงกรณ์มหาวิทยาลัย เป็นการรวมตัวกันครั้งใหญ่ครั้งหนึ่งของแกนนำเครือข่ายการต่อต้าน พ.ต.ท. ทักษิณ

การขับไล่พ.ต.ท. ทักษิณ ชินวัตร สิ้นสุดลง ในวันที่ 19 กันยายน พ.ศ. 2549 หลังการเกิดรัฐประหารนำโดย พล.อ. สนธิ บุญยรัตกลิน ก่อนวันที่จะมีการชุมนุมอย่างยืดเยื้อของกลุ่มพันธมิตรฯและเครือข่ายในวันที่ 20 กันยายน

## [แก้] ประเด็นในการขับไล่

- การต่อต้าน ระบอบทักษิณ ซึ่งนายแก้วสรร อติโพธิ ได้ให้คำจำกัดความไว้ 4 ข้อ [1] ดังนี้
  - ยักยอกรัฐธรรมนูญ ยึดครองประชาธิปไตย
  - หลงใหลทุนนิยมใหม่จนลืมประเทศชาติ
  - โกงกินชาติบ้านเมือง
  - ทำให้บ้านเมืองสิ้นความสงบสุข
- การแปรรูปรัฐวิสาหกิจ โดยเฉพาะการปิโตรเลียมแห่งประเทศไทย (ปตท.) และ การไฟฟ้าฝ่ายผลิตแห่งประเทศไทย (กฟผ.)
  - สำหรับ ปตท. เช่น เรื่องการกระจายหุ้นที่ไม่เป็นธรรม ราคาขายหุ้นที่ต่ำกว่าความเป็นจริงมาก สัดส่วนการถือหุ้นของรัฐที่ลดลงมาก การถือหุ้นผ่านกองทุนของต่างชาติ กำไรจากการขายก๊าซให้ กฟผ. ในราคาสูง
  - การแปรรูป กฟผ. นั้นมีคำสั่งจากศาลปกครองว่าพระราชกฤษฎีกากำหนดเงื่อนเวลายกเลิกกฎหมายว่าด้วยการไฟฟ้าฝ่ายผลิตแห่งประเทศไทย พ.ศ. 2548 ไม่ชอบด้วยกฎหมาย [2]
- การแก้สัมปทานสถานีโทรทัศน์ไอทีวี
- การทุจริตในโครงการสนามบินสุวรรณภูมิ โดยเฉพาะเรื่องเครื่องสแกนสัมภาระซีทีเอกซ์
- การแต่งตั้งผู้ปฏิบัติหน้าที่แทนสมเด็จพระสังฆราช
- การใช้อำนาจรัฐแทรกแซงและคุกคามสื่อ
- การทุจริตข้อสอบเข้ามหาวิทยาลัย ที่เกี่ยวข้องกับบุตรสาวของนายกฯ และ นายวรเดช จันทรศร
- การยุบสภาอย่างไม่สมควร
- ประเด็นที่กลุ่มเครือข่ายประชาสังคมหยุดระบอบทักษิณใช้อ้างเป็นเหตุผลในการขับไล่ [3]
  - ผลประโยชน์ทับซ้อน
  - ปกปิดข้อมูลข่าวสาร
  - ทำผิดจริยธรรม
  - นโยบายสร้างปัญหา
  - รวยเพราะผูกขาดกีดกัน
  - เอฟทีเอแลกผลประโยชน์
  - สถานการณ์ความไม่สงบสุขในจังหวัดชายแดนภาคใต้
  - วาทะปากพาแตกแยก
  - แปรรูปผิด ไม่รับผิด
  - คนรอบข้างยังชิงลาออก
  - ประชานิยมสร้างปัญหา
  - เอฟทีเอ & ต่างประเทศ

## [แก้] กลุ่มผู้สนับสนุนพ.ต.ท. ทักษิณ และไม่เห็นด้วยกับการชุมนุมฯ

กลุ่มคนผ่านฟ้า เว็บไซต์ผู้สนับสนุนและให้กำลังใจนายกรัฐมนตรีและ กกต.

กลุ่มผู้ไม่เห็นด้วยกับการชุมนุม นำโดยกลุ่มคาราวานคนจนเพื่อประชาธิปไตย ที่เคลื่อนพลโดยรถอีแต๋นและเดินเท้ามาจากหลายจังหวัด โดยเฉพาะภาคเหนือและภาคตะวันออกเฉียงเหนือ มาปักหลักที่บริเวณสวนจตุจักร วัตถุประสงค์หลักเพื่อสนับสนุนให้มีการเลือกตั้ง ไปตามระบอบประชาธิปไตย ในวันที่ 2 เมษายนพ.ศ. 2549 ซึ่งได้มีการสมทบกับ ร.ต. ฉลาด วรฉัตร นักเคลื่อนไหวที่มีชื่อเสียงเรื่องการอดอาหารประท้วงในครั้งนี้ด้วย ร.ต. ฉลาด วรฉัตร กล่าวว่าจะทำการแขวนคอตายหากไม่มีการเลือกตั้งในวันที่ 2 เมษายนเกิดขึ้น

กลุ่มผู้ชุมนุมกลุ่มนี้ และกลุ่มย่อยอื่นๆที่สนับสนุนแนวทางการดำเนินการทางการเมือง ตามแบบที่ พ.ต.ท. ทักษิณ ชินวัตร ได้กระทำไป มีหลายกลุ่มเช่นกัน เช่น กลุ่มผู้มาให้กำลังใจมอบดอกกุหลาบแดงให้ ในหลายวาระ รวมทั้งการรวมพลปราศรัยครั้งใหญ่ที่สนามหลวงในวันที่ 24 มีนาคม พ.ศ. 2549

กลุ่มผู้สนับสนุน พ.ต.ท. ทักษิณ เช่น

- อ. สุนีย์ สินธุเดชะ (อาจารย์แม่) อธิการบดีมหาวิทยาลัยรัตนบัณฑิต
- พ.ต.ท. สำเนียง ลือเจียงคำ รองผู้กำกับสืบสวนสอบสวน สภ.อ.เมือง อ.เมือง จ. ยโสธร ผู้ฟ้องร้องนายสนธิและนางสาวสโรชา [4]
- กลุ่มผู้ให้บริการแทกซี่บางกลุ่ม/กลุ่มมอเตอร์ไซด์รับจ้างบางกลุ่ม
- กลุ่มชาวบ้านจากจังหวัดในภาคเหนือบางกลุ่ม [5]
- กลุ่มนักธุรกิจ ในเครือซีพี
- กลุ่มรักเมืองไทย-ให้กำลังใจนายก [1] (รวมตัวกันจากห้องราชดำเนิน พันทิป.คอม — แต่ไม่ใช่ตัวแทนของห้องราชดำเนิน)
- กลุ่มคนผ่านฟ้า [2]
- กลุ่มวายุภักษ์ รักษ์แผ่นดิน [3]
- หมอดูอีที ชาวพม่า
- คลื่นวิทยุ Wisdom Radio FM 105 Mhz, FM.94.25 Mhz โดยเฉพาะช่วง รายการ "เปิดแฟ้มความคิด" โดย นายมังกรดำ หรือนายธรชัย ศักดิ์มังกร และปกภูมิ เดชดีหนูแก้ว ซึ่งต่อมาได้ปิดรายการลงหลังจากมีกรณีหมิ่นศาล [6]
- รศ.ดร.พิชิต ลิขิตกิจสมบูรณ์ คณะรัฐศาสตร์ มหาวิทยาลัยธรรมศาสตร์ รองผู้อำนวยศูนย์ศึกษาเอเปคฯ (ฝ่ายสัมมนาและเผยแพร่) เจ้าของแนวความคิด "ไม่เลือกทักษิณ หรือจะเลือกทุนนิยมล้าหลัง?"[7]
- นายเทพพนม ศิริวิทยารักษ์ ประธานสมัชชาภาคอีสานพิทักษ์รัฐธรรมนูญ และในฐานะแกนนำ ผู้ประสานนำตัว 16 ผู้สนับสนุน กกต. ในกรณีเข้าข่ายละเมิดอำนาจศาล[8]
- ผศ. เสถียร วิพรมหา อาจารย์จากมหามกุฎราชวิทยาลัย เลขาธิการเครือข่ายองค์กรภาคประชาชนพิทักษ์ชาติ ศาสน์ กษัตริย์ และแกนนำ ผู้สนับสนุน กกต.อีก 14 คน ที่ต้องโทษกรณีหมิ่นศาล
- นายธนา เบญจาธิกุล ทนายความ พ.ต.ท. ทักษิณ ชินวัตร พร้อมกลุ่มบุคคลผู้สนับสนุนนายกรัฐมนตรีและ กกต. 12 คน ซึ่งมีพฤติการณ์เข้าข่ายกระทำละเมิดอำนาจศาล ที่เข้ามาก่อความวุ่นวายภายในศาลในระหว่างการพิจารณาคดีอดีต 3 กกต. ประกอบด้วย 1) นางลาวัลย์ สุทธิชัยศิริ อายุ 72 ปี อาชีพแม่บ้าน 2) น.ส.ฐิติรัตน์ สุรัตนกุลชัย อายุ 51 ปี แม่บ้าน 3) นายสมชาย รัดทวย อายุ 34 ปี เจ้าหน้าที่ธุรการ มหาวิทยาลัยเซนต์จอห์น 4) นางวลัยพร พรรณบุบผา อายุ 50 ปี แม่บ้าน 5) พ.จ.อ.เสริมศักดิ์ เอกวัฒน์ อายุ 64 ปี ทหารนอกราชการ 6) นายสมยศ ควงพัตรา อายุ 56 ปี อาชีพวิศกรอิสระ 7) นางธรรมรส สุนทรพล อายุ 49 ปี อาชีพค้าขาย 8) นายยุทธนา ฉายสินสอน อายุ 34 ปี อาชีพค้าขาย 9) นางวัณณา ไหมสีทอง อายุ 62 ปี อาชีพแม่บ้าน 10) นางธนนันท์ ประถมเสาร์ อายุ 45 ปี อาชีพค้าขาย 11) นางเรณู จิตร์ประสาร อายุ 53 ปี อาชีพแม่บ้าน และ 12) นางมะลิ เนตรขำ อายุ 40 ปี อาชีพรับจ้าง (โดยมีผู้ถูกกล่าวหาอีก 4 คนไม่ได้มาฟังการไต่สวน) [9]
- นายพันธุ์ศักดิ์ ซาบุ ตัวแทนองค์กรประชาชนรักความสงบ ผู้สนับสนุน พ.ต.ท. ทักษิณ และขัดแย้งกับกลุ่ม เครือข่ายประชาสังคมหยุดระบอบทักษิณ ในกรณีพิพาท เมื่อวันที่ 19-20 สิงหาคม จากกรณีที่ พ.ต.ท. ทักษิณถูกต่อต้านที่สยามพารากอน
- ผู้ที่มอบตัวจำนวน 2 คน ในคดีทำร้ายร่างกายผู้ต่อต้านพ.ต.ท. ทักษิณ ในเหตุการณ์วันที่ 21 สิงหาคมที่เซ็นทรัลเวิลด์พลาซา ชาย 2 คนแสดงตัวว่าชื่อนายจรัญ จงอ่อน อ้างตัวว่าเป็นชาวสุราษฎร์ธานี ประกอบอาชีพสวนยาง และนายชัยสิทธิ์ ลอม๊ะห์ อ้างว่าขับรถจักรยานยนต์รับจ้างอยู่ย่านลาดกระบัง ทั้งสองอ้างว่าทนไม่ได้ที่ได้ยินกลุ่มต่อต้านตะโกนด่าว่า พ.ต.ท. ทักษิณ ทั้ง 2 ได้แต่งตัวคล้ายตำรวจนอกเครื่องแบบ เข้าทำร้ายร่างกายผู้อื่นจนทำให้บาดเจ็บ ต่อหน้าตำรวจชั้นผู้ใหญ่ โดยมีการสนทนาด้วยและไม่มีการเข้าห้ามปรามแต่อย่างใด นอกจากนี้ในเหตุการณ์วันเดียวกันนี้ยังมีกลุ่มชายวัยรุ่นจำนวนประมาณ 15 คน ส่วนใหญ่สวมรองเท้าสีขาวใหม่เอี่ยมยี่ห้อลาคอสต์ เสื้อยืดดำ และริสต์แบนขาว (ตรวจสอบแล้วพบมีประวัติอาชญากรรม อ้างอิงเว็บไซต์รัฐสภา ร่วมทำร้ายร่างกายผู้ตะโกนต่อต้านด้วยการรุมแตะอีกด้วย อ้างอิงเว็บไซต์ ผู้จัดการ มีคลิปวีดีโอ[10]
- นายมงคล เสมอภาพ แกนนำ กลุ่มรักสันติสามัคคีเพื่อประชาธิปไตย ราว 100 คน เป็นกลุ่มที่จะชุมนุมให้กำลังใจกับ พ.ต.ท.ทักษิณ ทุกวันตามสถานที่สำคัญทั่วกรุงเทพฯ [11]
- ฯลฯ

นอกจากนี้ได้มีบางส่วนของกลุ่มคาราวานคนจน มาปิดล้อมสำนักงานหนังสือพิมพ์คมชัดลึก ในเครือเนชั่น มัลติมีเดีย กรุ๊ป เนื่องจากไม่พอใจการตีพิมพ์ข่าว (ซึ่งภายหลังพบว่าเป็นความผิดพลาดของ นสพ.คมชัดลึก เอง) เกี่ยวกับการให้สัมภาษณ์ของนายสนธิ ลิ้มทองกุล ว่าเป็นการจาบจ้วงเบื้องสูง โดยมีการอ้างอิงคลิปวิดีโอ [12] เหตุการณ์บานปลายออกไปจนถึงขั้นมีเหตุการณ์ชุลมุนโดยกลุ่มเดียวกันนี้ เป็นขบวนรถมอเตอร์ไซด์หลายร้อยคันบุกบ้านพระอาทิตย์ สำนักงานหนังสือพิมพ์ผู้จัดการในวันเดียวกัน แต่การชุลมุนจบลงอย่างรวดเร็วโดยไม่มีการสูญเสียแต่อย่างใด

สำหรับผู้ไม่เห็นด้วยกับการชุมนุมกลุ่มอื่นเห็นว่า การที่มีการชุมนุมขนาดใหญ่ยาวนานต่อเนื่องกลางเมืองหลวงนั้น นอกจากจะทำให้เกิดปัญหาจราจรแล้ว ยังส่งผลกระทบต่อภาพลักษณ์ของประเทศ ซึ่งจะกระทบต่อบรรยากาศเศรษฐกิจและการลงทุนจากต่างประเทศ

## [แก้] ลำดับเหตุการณ์

ภาพการชุมนุมที่หน้าสยามพารากอน

เมื่อกลางปี พ.ศ. 2547 มีการรวมตัวของ กลุ่มประชาชนเพื่อชาติและราชบัลลังก์ โดยมีแกนนำประกอบด้วย นาวาอากาศตรีประสงค์ สุ่นศิริ เอกยุทธ อัญชันบุตร ประชัย เลี่ยวไพรัตน์ อมรินทร์ คอมันตร์ พลโท เจริญศักดิ์ เที่ยงธรรม นายสมาน ศรีงาม ประพันธ์ คูณมี เพียร ยงหนู ได้มีการชุมนุมปราศรัยที่ท้องสนามหลวง เมื่อวันที่ 25 กันยายน พ.ศ. 2547 [13] และมีการจัดรายการวิทยุ ทางคลื่นวิทยุชุมชน FM 92.25 MHz เว็บไซต์ fm9225.net ของนายประชัย และไทยอินไซเดอร์ของนายเอกยุทธ

การวิพากษ์วิจารณ์ผลงาน และการทุจริตในรัฐบาลพ.ต.ท. ทักษิณ ชินวัตร เริ่มขยายสู่วงกว้างขึ้น ตั้งแต่กลางปี พ.ศ. 2548 เมื่อรายการเมืองไทยรายสัปดาห์ ออกอากาศทางช่อง 9 โดยนายสนธิ ลิ้มทองกุล เริ่มวิพากษ์วิจารณ์รัฐบาล ทั้งที่ก่อนหน้านี้เคยเสนอความเห็นในเชิงสนับสนุนรัฐบาลมาตลอด

จุดเปลี่ยนของรายการเมืองไทยรายสัปดาห์ อยู่ที่การออกอากาศในคืนวันที่ 9 กันยายน พ.ศ. 2548 นายสนธิ อ่านบทความเรื่อง ลูกแกะหลงทาง /ดูบทความเรื่อง " ลูกแกะหลงทาง " ในเวบบอร์ดของจริง (คห.9) บทความซึ่งมีผู้โพสต์เข้าไปเข้าไปในเว็บไซต์ผู้จัดการ ออกอากาศ ทางโทรทัศน์ ส่งผลให้รายการเมืองไทยรายสัปดาห์ ถูกถอดออกจากผังรายการอย่างกระทันหัน โดยนายธงทอง จันทรางศุ บอร์ด อสมท.ให้เหตุผลว่าเป็นการจาบจ้วงสถาบัน /อ้างอิงเว็บไซต์ผู้จัดการ

รายการเมืองไทยรายสัปดาห์ จึงปรับรูปแบบเป็นรายการเมืองไทยรายสัปดาห์สัญจร จัดขึ้นนอกสถานที่ ทุกเย็นวันศุกร์ ที่หอประชุมศรีบูรพา มหาวิทยาลัยธรรมศาสตร์ โดยมีการถ่ายทอดทางโทรทัศน์ผ่านดาวเทียมเอเอสทีวี และสื่ออื่นๆในเครือผู้จัดการ ต่อมาเมื่อมีผู้ชมรายการมากขึ้นจึงขยับขยายมาจัดที่หอประชุมใหญ่ มหาวิทยาลัยธรรมศาสตร์ และย้ายไปจัดที่อาคารลีลาศ สวนลุมพินี มีการถกเถียงเรื่องจำนวนผู้มาชุมนุมว่ามีมากน้อยเพียงใด

หลังรายการเมืองไทยรายสัปดาห์สัญจรครั้งที่ 14 ในคืนวันศุกร์ที่ 13 มกราคม 2549 มีการเปิดตัวผู้สนับสนุนคือ พลตำรวจเอกประทิน สันติประภพ นาวาอากาศตรีประสงค์ สุ่นศิริ และสมาชิกวุฒิสภาและสมาชิกสภาผู้แทนราษฎรหลายท่าน มีการเดินเท้าเคลื่อนย้ายผู้ชุมนุมจากสวนลุมพินีมาที่ทำเนียบรัฐบาลโดยไม่มีการปิดล้อม ก่อนสลายตัวกลับ แต่ยังมีผู้ชุมนุมบางส่วนยังชุมนุมต่อและถูกใช้กำลังสลายตัวในเช้าวันรุ่งขึ้น /อ้างอิงเว็บไซต์ไทยโพสต์ เหตุการณ์นี้เป็นเหตุให้รัฐบาลเริ่มเพ่งเล็งและมีมาตรการเด็ดขาดขึ้น

การชุมนุมวันที่ 4 กุมภาพันธ์

การชุมนุมครั้งใหญ่เกิดขึ้นเมื่อวันเสาร์ที่ 4 กุมภาพันธ์ 2549 นัดชุมนุมที่สนามหลวง แต่สนามหลวงถูกจองใช้ จึงย้ายมาจัดที่บริเวณลานพระบรมรูปทรงม้า ถนนราชดำเนินนอก จากด้านหน้าพระที่นั่งอนันตสมาคมถึงสี่แยกสวนมิสกวัน การชุมนุมครั้งนี้เป็นครั้งแรกที่มีการชุมนุมยืดเยื้อข้ามคืน มีการถวายฎีกาแด่องค์พระบาทสมเด็จพระเจ้าอยู่หัว ผ่านทางพลเอกเปรม ติณสูลานนท์ และสำนักราชเลขาธิการ โดยมี พล.ร.ท.พะจุณ ตามประทีป เป็นตัวแทนรับ และยื่นหนังสือเรียกร้องให้ทหารแสดงจุดยืนต่อ พล.อ.สนธิ บุญยรัตกลิน ผู้บัญชาการทองทัพบก ในครั้งนี้มีการเปิดตัวกลุ่มพันธมิตรประชาชนเพื่อประชาธิปไตย เป็นแกนนำในการชุมนุมครั้งต่อๆไป นอกจากนี้การชุมนุมครั้งนี้ยังเป็นครั้งแรกที่ใช้ชื่อว่า "การชุมนุมกู้ชาติ" การชุมนุมครั้งนี้มีผู้มาชุมนุมมากกว่าทุกครั้งเนื่องจากความไม่พอใจในข่าวการขายหุ้นทั้งหมดในบริษัท ชิน คอร์ปอเรชั่น จำกัด (มหาชน) ของครอบครัวนายกรัฐมนตรีให้กับเทมาเส็ก โฮลดิ้งส์ กองทุนเพื่อการลงทุนของรัฐบาลสิงคโปร์โดยไม่ต้องเสียภาษีโดยอาศัยช่องโหว่ของกฎหมาย /อ้างอิงเว็บไซต์กรุงเทพธุรกิจ

การชุมนุมวันที่ 11 กุมภาพันธ์

การชุมนุมครั้งถัดมาจัดที่ลานพระบรมรูปทรงม้าเมื่อวันเสาร์ที่ 11 กุมภาพันธ์ 2549 ใช้ชื่อว่า "ปิดบัญชีทักษิณ" มีผู้ร่วมชุมนุมหลากหลายขึ้นเนื่องจากเปลี่ยนผู้นำการชุมนุม ในครั้งนี้มีความพยายามขัดขวางจากทางรัฐบาลถึงความเหมาะสม ว่าสถานที่ที่นี้เป็นเขตพระราชฐาน มีการนัดชุมนุมใหญ่ครั้งต่อไปที่สนามหลวงในวันอาทิตย์ที่ 26 กุมภาพันธ์ 2549 โดยจะเป็นการชุมนุมยืดเยื้อไม่มีกำหนด จนกว่านายกรัฐมนตรีจะลาออกจากตำแหน่ง

การชุมนุมที่สนามหลวงวันที่ 26 กุมภาพันธ์ 2549 ได้รับการสนับสนุนจากพลตรีจำลอง ศรีเมืองว่าจะนำเครือข่ายกองทัพธรรมและสันติอโศกเข้าร่วมชุมนุม ทางกลุ่มพันธมิตรประชาชนเพื่อประชาธิปไตยจึงเชิญพลตรีจำลองร่วมเป็นหนึ่งในแกนนำด้วย การประกาศตัวของพลตรีจำลองเป็นสัญญาณว่าการชุมนุมนี้จะยืดเยื้อยาวนาน และสร้างความกังวลให้กับพันตำรวจโททักษิณ ชินวัตร[14] จนประกาศยุบสภาในวันศุกร์ที่ 24 กุมภาพันธ์ 2549 กำหนดเลือกตั้งในวันอาทิตย์ที่ 2 เมษายน 2549

การเคลื่อนย้ายที่ชุมนุมจากสนามหลวงไปหน้าทำเนียบรัฐบาล เช้าวันที่ 14 มีนาคม

มีการชุมนุมยืดเยื้อที่สนามหลวงใช้ชื่อว่า "เอาประเทศไทยของเราคืนมา" สลับกับการเคลื่อนขบวนใหญ่เพื่อกดดันสองครั้ง ในคืนวันอาทิตย์ที่ 28 กุมภาพันธ์ 2549 จากสนามหลวงมาที่อนุสาวรีย์ประชาธิปไตย และเช้าวันอังคารที่ 14 มีนาคม 2549 จากสนามหลวงมาที่ทำเนียบรัฐบาลระหว่างมีการประชุมคณะรัฐมนตรี และย้ายการชุมนุมมาปักหลักบริเวณสี่แยกสะพานมัฆวานรังสรรค์สลับกับสี่แยกสวนมิสกวันและถนนพิษณุโลกช่วงข้างทำเนียบรัฐบาล ประมาณจำนวนผู้เข้าร่วมชุมนุมในครั้งนี้ราว 3 แสนคน ในช่วงนี้เป็นที่น่าสังเกตว่านายกรัฐมนตรีออกปฏิบัติภารกิจในต่างจังหวัด และไม่เข้ามาทำงานในทำเนียบรัฐบาลเป็นเวลากว่าสองสัปดาห์ /อ้างอิงเว็บไซต์ผู้จัดการ

มีการเคลื่อนขบวนย่อยไปชุมนุมที่สถานที่ต่าง ๆ เช่น สำนักงานคณะกรรมการการเลือกตั้ง ศาลรัฐธรรมนูญ ศาลปกครอง สถานทูตสิงคโปร์ ถนนสีลม การชุมนุมครั้งสำคัญสืบเนื่องจาก การเคลื่อนขบวนจากสนามกีฬาแห่งชาติ มาบริเวณสยามสแควร์และถนนสุขุมวิท ในวันอาทิตย์ที่ 26 มีนาคม 2549 จากนั้นแกนนำได้ดำริที่จะจัดการชุมนุมใหญ่ ที่บริเวณหน้าศูนย์การค้าสยามพารากอน ในวันพุธที่ 29 มีนาคม 2549 การชุมนุมครั้งนี้ นับเป็นครั้งแรกของการชุมนุมทางการเมืองขนาดใหญ่กลางศูนย์ธุรกิจหลักประเทศ และเป็นการชุมนุมเรียกร้องประชาธิปไตยขนาดใหญ่ครั้งแรกในประวัติศาสตร์ของประเทศ ที่ไม่เสียเลือดเสียเนื้อเพราะรัฐบาลให้เสรีภาพในการชุมนุมอย่างเสรี

บรรยากาศภายนอกเมืองไทยรายสัปดาห์สัญจร

ต่อมาได้มีการร้องต่อศาลยุติธรรม ได้มีการตัดสินให้การเลือกตั้งวันที่ 2 เมษายนเป็นโมฆะ นับเป็นเหตุการณ์หนึ่งที่เป็นผลให้การเคลื่อนไหวต่อต้านนายกรัฐมนตรีเป็นรูปธรรมมากขึ้น ระหว่างเดือนมิถุนายน 2549 กิจกรรมต่อต้านนายกรัฐมนตรีสงบช่วงคราว เนื่องจากเป็นช่วงเดือนที่มีงานเฉลิมฉลองสิริราชสมบัติครบ ๖๐ ปี และในเดือนกรกฎาคม จึงมีการชุมนุม อภิปราย และสัมนาขนาดย่อยๆอีกหลายครั้งโดยองค์การและสถาบันต่างๆ นายสนธิและนางสาวสโรชาได้กลับมาจัดการชุมนุมที่สวนลุมในอีกรูปแบบหนึ่งเรียกว่าเมืองไทยรายสัปดาห์สัญจร "คอนเสิร์ตการเมือง" ในระหว่างนั้นมีคดีที่นายถาวร เสนเนียม รองเลขาธิการพรรคประชาธิปัตย์ เป็นโจทก์ยื่นฟ้อง กกต.ในความผิดต่อตำแหน่งหน้าที่ราชการ ความผิดต่อพระราชบัญญัติประกอบรัฐธรรมนูญว่าด้วยคณะกรรมการการเลือกตั้ง ความผิดต่อพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎรและสมาชิกวุฒิสภา อันนำมาซึ่งคำพิพากษาให้ กกต.ต้องโทษจำคุก และออกจากตำแหน่งไปเมื่อวันที่ 25 กรกฎาคม [15] จนมีการสรรหา กกต.ใหม่ และคาดว่าจะมีการเลือกตั้งใหม่ได้ในวันที่ 15 ตุลาคม 2549

ในระหว่างที่ศาลได้มีคำตัดสินในกรณี กกต.นั้นได้มีกลุ่มผู้สนับสนุนนายกรัฐมนตรีหลายกลุ่มได้มาชุมนุมให้กำลังใจ กกต. จนเกิดเหตุการณ์วุ่นวาย[16] และต่อมาศาลได้มีคำพิพากษาให้ผู้ที่เป็นเหตุให้เกิดความวุ่นวายรับโทษในกรณีหมิ่นศาล ผู้ดำเนินรายการสถานีวิทยุและเว็บไซต์ที่มีการวิพากษ์วิจารณ์คำสั่งศาลได้ปิดตัวลง

ในวันที่ 19 สิงหาคม ระหว่างพ.ต.ท.ทักษิณ ไปเปิดงานในฐานะประธานเปิดตัวหนังสือและซีดีที่ระลึก นิทรรศการเฉลิมพระเกียรติพระบาทสมเด็จพระเจ้าอยู่หัว เนื่องในโอกาสการจัดงานฉลองสิริราชสมบัติ ครบ 60 ปีที่ห้างสรรพสินค้าสยามพารากอน ได้มีเสียงประชาชนกลุ่มหนึ่งจำนวนประมาณ 20-30 คน ตะโกนเสียงดังขึ้นมาว่า "นายกฯ....คนเลว...ออกไป" จนในที่สุดเกิดเหตุการณ์ชุลมุนจากทั้งกลุ่มสนับสนุนและต่อต้านนายก จนเกิดเหตุ เจ้าหน้าที่ รปภ.รุมทำร้ายกลุ่มคนที่ต่อต้านนายกฯ [17], [18]

หลังจากเหตุการณ์ที่สยามพารากอน ในวันที่ 20 สค.2549 ได้มีการประชุมต่อเนื่องจากเหตุการณ์ทำร้ายกลุ่มผู้ต่อต้าน โดย ดร.สังศิต พิริยะรังสรรค์ แกนนำเครือข่ายประชาสังคม หยุดระบอบทักษิณ ร่วมกับสมาชิกเครือข่ายจำนวนหนึ่ง ได้จัดแถลงข่าว ที่อาคารสำนักวิทยบริการ ชั้น 8 มหาวิทยาลัยราชภัฏจันทรเกษม และได้ให้ประชาชน 6 คน ที่ถูกกลุ่มสนับสนุนนายกฯ รุมทำร้าย ขณะเกิดเหตุการเปิดงานเมื่อวันที่ 19 สิงหาคม ที่ห้างสรรพสินค้าสยามพารากอนมาแสดงตัว ขณะที่ประชุม ที่ลานข้างล่างหน้าอาคารได้มีกลุ่มผู้สนับสนับสนุนนายกฯใช้ชื่อว่ากลุ่มตัวแทนองค์กรประชาชนรักความสงบ ราว 50-60 คนที่สนับสนุน พ.ต.ท.ทักษิณ ยืนถือป้ายผ้าและโปสเตอร์ต่อต้าน ดร.สังศิต พิริยะรังสรรค์ และมีการปะทะคารมกัน [19]

วินาทีการทำร้ายผู้ขับไล่ วันที่ 21 สิงหาคม ที่เซ็นทรัลเวิลด์

เหตุการณ์ยังคงไม่คลี่คลาย มาจนถึงวันที่ 21 สิงหาคม ได้เกิดเหตุในลักษณะเดียวกันอีกครั้ง ทั้งที่มีการวางกำลังตำรวจทั้งในและนอกเครื่องแบบ อารักขานายกฯ ขณะไปเปิดงานอุทยานเรียนรู้ - ดิจิตอล ทีเคปาร์ค ที่ชั้น 8 เซ็นทรัลเวิลด์เพราะเกรงว่าอาจถูกลอบฆ่าตามที่ทางรัฐมนตรีว่าการกระทรวงมหาดไทยได้รายงานมาก่อนหน้า หรือกลัวถูกตะโกนด่าซ้ำรอยที่สยามพารากอน โดยได้มีการปะทะคารมกันของฝ่ายผู้สนับสนุนนายกฯและฝ่ายต่อต้าน จนเป็นเหตุให้ รปภ.และชายฉกรรจ์ในชุดสีเข้มไม่ทราบสังกัด ทำร้ายร่างกาย เป็นชนวนให้เกิดการปะทะกันรุนแรงขึ้น ผลคือมีการบาดเจ็บกันหลายคน โดยส่วนใหญ่เป็นกลุ่มผู้ที่ต่อต้านนายกฯ บางส่วนของผู้ต่อต้านนายกฯยังถูกตำรวจจับในข้อหารบกวนความสงบด้วยการก่อให้เกิดเสียงเอะอะรำคาญ [20] เหตุการณ์ทั้งสองถูกประนามว่านายกรัฐมนตรีและฝ่ายต่อต้านนายกฯน่าจะต้องมีส่วนรับผิดชอบร่วมกันทั้งสองฝ่ายเพราะเป็นเหตุให้เกิดการทะเลาะวิวาท แต่ไม่ได้แสดงความรับผิดชอบแต่อย่างใด

/ประมวลข่าวแก๊งค์เชลียร์"แม้ว"สุดถ่อย!!รุมทำร้ายกลุ่มไล่นายกฯ

นอกจากการเคลื่อนไหวของกลุ่มพันธมิตรฯ นำโดยนายสนธิ ลิ้มทองกุล แล้ว ยังมีเหตุการณ์ต่อต้านนายกฯทักษิณโดยกลุ่มต่างๆ อย่างต่อเนื่อง ในหลายพื้นที่ รวมทั้งการรวมตัวครั้งใหญ่ เมื่อวันเสาร์ที่ 2 กันยายน 2549 ที่จุฬาลงกรณ์มหาวิทยาลัย ได้มีกลุ่มเครือข่ายแพทย์ เภสัช พยาบาล อาจารย์มหาวิทยาลัย 43 องค์กร 11 มหาวิทยาลัย ล่าชื่อ ปลุกกระแส "ต้าน"ทักษิณ"ออกแถลงการณ์ให้ยุติบทบาท"นายกฯ" ทันที" มีการเสวนาโต๊ะกลมเรื่องการร่วมกันแก้ไขวิกฤตปัญหาของบ้านเมือง เน้นการต่อต้านทักษิณตามแนวทางอหิงสาด้วยกิจกรรมต่างๆ รวมทั้งการถวายสัตย์ปฏิญญาในฐานะข้าราชการต่อพระบรมรูป 2 รัชกาลที่จุฬาลงกรณ์มหาวิทยาลัย

การขับไล่ทักษิณ ชินวัตร สิ้นสุดลง ในวันที่ 19 กันยายน 2549 หลังการเกิดรัฐประหารในประเทศไทย พ.ศ. 2549 ก่อนจะมีการชุมนุมอย่างยืดเยื้อของกลุ่มพันธมิตรฯและเครือข่าย โดยนายสนธิ ลิ้มทองกุล ประกาศยุติการชุมนุมทันที ทั้งที่ได้มีการนัดหมายกันในวันที่ 20 กันยายน 2549 เวลา 15.00 น. ที่บริเวณลานพระรูป

## [แก้] ลักษณะกิจกรรมการต่อต้าน

สนธิ ลิ้มทองกุล และกลุ่ม พันธมิตรประชาชนเพื่อประชาธิปไตย ได้ร่วมสร้ิางและเผยแำพร่ทฤษฎี "แผนฟินแลนด์" และ้กล่าวหาว่า ทักษิณ ชินวัตร ได้สมคบคิดกับอดีตผู้นำพรรคคอมมิวนิสต์แห่งประเทศไทย เพื่ิอล้มล้างราชวงศ์จักรี ยึดอำนาจการปกครองราชอาณาจักรไทย และก่ิอตั้งรัฐคอมมิวนิสต์ ผู้ร่วมสร้ิางทฤษฎี ไ่ม่เคยแสดงหลักฐานแต่อย่างใด เืัพื่อพิสูจน์ว่า ทฤษฎีสมคบคิดนี้มีจริง ทักษิณ ชินวัตร ได้ปฏิเสธว่า แผนสมคบคิดนี้ มีจริง คณะมนตรีความมั่นคงแห่งชาติ หลังจากที่ปฏิวัติยึดอำนาจการปกครองราชอาณาจักรไทยไว้ได้ ไม่ได้ตรวจสอบ หรือสอบสวนรายละเอียดของแผนฟินแลนด์ แต่อย่างใด[21][22][23]

งิ้วการเมืองธรรมศาสตร์กู้ชาติ

การชุมนุมในแต่ละครั้งของกลุ่มพันธมิตรฯ มีกิจกรรมต่าง ๆ ที่เสริมบรรยากาศในการชุมนุม เช่น การแสดงดนตรี การแสดงงิ้วการเมือง การละเล่นและบรรเลงเพลงพื้นบ้านภาคต่าง ๆ ละคอนศาลจำลอง (การแสดงการพิจารณาพิพากษาคดีทางการเมือง) การนำบุคคลต่าง ๆ และแขกรับเชิญนอกเหนือจากกลุ่มพันธมิตรฯ มาสัมภาษณ์ รายการเสียงจากประชาชน (การพูดปราศรัยสั้น ๆ ของประชาชนโดยทั่วไปที่อาสาขึ้นเวที) กิจกรรมเกมส์ต่อต้านระบอบทักษิณ และกิจกรรมระดมทุน/รับบริจาคและขายของที่ระลึก เป็นต้น ของที่ระลึกที่เป็นที่นิยมในการประชุม ได้แก่ ผ้าพันคอและผ้าโพกศีรษะสีเหลือง/สีขาวที่สกรีนข้อความ "กู้ชาติ" ผ้าผูกข้อมือ เสื้อยืด เอกสารแผ่นพับ โปสเตอร์/แฮนด์บิลล์ ซีดีเพลง/บันทึกรายการในแต่ละครั้ง และอื่นๆที่ขึ้นอยู่กับความคิดสร้างสรรของแต่ละกลุ่ม บทเพลงยอดนิยมที่ผู้แต่งเพลงนิรนามส่งมาให้กลุ่มผู้ชุมนุมใช้เปิด มีหลายบทเพลง เป็นบทเพลงที่บรรยายความไม่ชอบธรรมของระบอบทักษิณ และมีเนื้อหารุนแรง เพลงหนึ่งที่มีชื่อเสียงคือเพลง คนหน้าเหลี่ยม [4] [24]

พ.ต.ท.ทักษิณ ชินวัตร ขณะถูกแม่ค้าตะโกนไล่

ครั้งหนึ่งของการเดินทางช่วยผู้สมัครของพรรคไทยรักไทยหาเสียงของรักษาการณ์นายกรัฐมนตรี ในพื้นที่กรุงเทพฯ บริเวณซอยละลายทรัพย์ ถนนสีลม ได้มีปรากฏการณ์การต่อต้านทางสังคม (Social Sanction) เกิดขึ้น โดยมีกลุ่มแม่ค้าในพื้นที่จำนวนหลายคน อาทิ เจ๊ไก่ ออกมาตะโกนขับไล่รักษาการนายกฯ และกลุ่มผู้ติดตาม ด้วยวลีที่ใช้ในกลุ่มพันธมิตรฯ ว่า "ทักษิณ...ออกไป!" "คนขายชาติ..กินลงด้วยเหรอ" "ไปอยู่อังกฤษเลยไป" อ้างอิง เว็บไซต์ผู้จัดการ

รศ.ดร.ไชยันต์ ไชยพร แสดงอารยะขัดขืนฉีกบัตรเลือกตั้ง 2 เมษายน พ.ศ. 2549

กิจกรรมการต่อต้านระบอบทักษิณ ยังรวมไปถึงการรณรงค์เรื่อง อหิงสา และอารยะขัดขืน (civil disobedience) และนำไปสู่รูปแบบการต่อต้านในภาคประชาชน ในการเลือกตั้งที่กลุ่มผู้ต่อต้านอ้างว่า "ไม่ชอบธรรม" เริ่มต้นจากการรณรงค์ให้ไม่มีการเลือกตั้งสมาชิกสภาผู้แทนราษฎรในไทย พ.ศ. 2549 ต่อมาเป็นการให้ออกมาเลือกตั้งแต่กาในช่อง "ไม่ประสงค์จะลงคะแนนให้ใคร" (No Vote) การกาด้วยปากกาแดง นอกจากนี้ยังมีการเคลื่อนไหวจากปัจเจกชน เช่น การฉีกบัตรลงคะแนน ที่นำโดย รศ.ดร.ไชยันต์ ไชยพร หรือการกรีดเลือกที่ปลายนิ้วเพื่อการบัตรลงคะแนนโดยอาจารย์มหาวิทยาลัย ชื่อ นายยศศักดิ์ โกศัยกานนท์ อาจารย์คณะนิติศาสตร์ มหาวิทยาลัยเกษมบัณฑิต ส่วนในกรณี นพ.เกรียงศักดิ์ หลิวจันทร์พัฒนา อาจารย์คณะแพทยศาสตร์ มหาวิทยาลัยสงขลานครินทร์ วิทยาเขตหาดใหญ่ (มอ.) แกนนำกลุ่มพันธมิตรกู้ชาติ กู้ประชาธิปไตย จังหวัดสงขลา และชาวบ้านอีก 6 คน ได้แก่ 1.นางปราณี วีรวงศ์ 2.น.ส.จินตนา จินเดหวา 3.นางสุมล ตุลา 4.นางสะอาด จินเดหวา 5.น.ส.วลัย ยนประเสริฐ 6.นายนิกร ยอดหนูขุน ซึ่งเป็นผู้ต้องหาคดีกระทำความผิดฐานทำลายบัตรเลือกตั้งและทำให้เสียทรัพย์ กรณีฉีกบัตรเลือกตั้งเมื่อวันที่ 23 เมษายน 2549 ศาลได้พิจารณาคดีจนเสร็จสิ้นแล้ว และได้มีคำพิพากษายกฟ้อง โดยระบุว่าการเลือกตั้ง ส.ส.เมื่อวันที่ 2 เมษายน ไม่ชอบด้วยกฎหมาย เช่นเดียวกับกรณีที่จังหวัดตรัง ซึ่งศาลได้มีคำพิพากษายกฟ้อง นายทศพร กาญจนะภมรพัฒน์ อดีตผู้สมัครนายกองค์การบริหารส่วนตำบล (อบต.) บางหมาก อำเภอกันตัง จังหวัดตรัง เมื่อปี 2548 และหนึ่งในสมาชิกกลุ่มพันธมิตรประชาชนเพื่อประชาธิปไตย จำเลยในคดีฉีกบัตรเลือกตั้ง ส.ส. จำนวน 2 ใบ ทั้งในระบบเขต และระบบบัญชีรายชื่อ อ้างอิงข่าวมติชน 5 พค.49

นอกจากนี้ยังมีกิจกรรมอื่นๆจากหลายกลุ่มองค์กร เช่น

- กิจกรรมต่อต้านทางสังคม ที่เสนอโดยเครือข่ายประชาสังคม หยุดระบอบทักษิณ
- กิจกรรมสัมมนา เวทีอภิปรายในสถานศึกษา หรือถ่ายทอดทางสถานีวิทยุ 92.25, 97.75 และเอเอสทีวี
- การจัดทอล์คโชว์ เช่น แผนลอบสังหารท่านผู้นำของผม ที่ล้มเหลวและน่ารำคาญ โดย นายจรัสพงษ์ สุรัสวดี หรือ ซูโม่ตู้
- การเรียกร้องขอให้ข้าราชการอย่าทำตามคำสั่งที่ไม่ชอบธรรมของนักการเมือง โดยเครือข่ายเครือข่ายแพทย์ เภสัช พยาบาล อาจารย์มหาวิทยาลัย 43 องค์กร 11 มหาวิทยาลัย และจัดกิจกรรมต่อเนื่องอื่นๆตามแนวทางอหิงสา (จากการประชุมเครือข่ายครั้งใหญ่ ในวันที่ 2 กันยายน 2549) [25] ได้แก่

1. เรียกร้องให้ พ.ต.ท.ทักษิณ ชินวัตร ยุติบทบาททางการเมืองโดยเด็ดขาดทันที เพื่อเปิดโอกาสให้องค์กรตรวจสอบที่เป็นกลางเข้ามาพิสูจน์ข้อกล่าวหาต่างๆ ที่มีต่อ พ.ต.ท.ทักษิณ
2. เรียกร้องให้ข้าราชการและเจ้าหน้าที่ของรัฐคำนึงถึงศักดิ์ศรีว่ามิใช่ข้าพนักงานของบริษัทรัฐบาลที่ไร้ความชอบธรรม
3. เรียกร้องให้ประชาชนอย่าได้เคารพกราบไหว้บุคคลผู้ไร้สัตย์ อย่าต้อนรับ อย่าให้ความสำคัญกับบุคคลประเภทนี้ไม่ว่าบุคคลประเภทนี้จะไปปรากฏกาย ณ สถานที่ใดๆ และร่วมกันแสดงพลังคัดค้านและประท้วงโดยสันติทุกรูปแบบอย่างต่อเนื่องจนกว่า พ.ต.ท.ทักษิณจะยุติบทบาททางการเมืองโดยเด็ดขาด ทำกิจกรรมที่เน้นหลักอหิงสา ไม่ใช้ความรุนแรง ไม่ใช้กำลัง แต่จะใช้ความอดทน เช่น

การยื่นหนังสือและชูป้ายประท้วงที่หน้าบริษัทแกรมมี่หนึ่งในกิจกรรมการต่อต้านของเครือข่ายประชาสังคมหยุดระบอบทักษิณ

- - การเดินขบวน จนกว่าจะสำเร็จและเชื่อว่าจะมีประชาชน และกลุ่มวิชาชีพอื่นเข้าร่วมในการเรียกร้องมากขึ้น
  - ไม่อยากให้มีการตะโกนไล่ แต่อยากเห็นคนไทยไม่ต้อนรับ พ.ต.ท.ทักษิณ เมื่อพบเห็นก็รวมกลุ่มกันหัวเราะไล่ผู้นำดีกว่าการใช้ความรุนแรง
    - ไม่สนับสนุนหรือซื้อสินค้าของบริษัท ห้างร้าน ที่สนับสนุนระบอบทักษิณ เช่น แกรมมี่, เซเว่น อีเลเว่นส์, แอร์เอเชีย เป็นต้น

## [แก้] องค์กรและกลุ่มบุคคลที่ออกมาร่วมขับไล่

ซุ้มล่าลายเซ็นเพื่อร่วมขับไล่ทักษิณ ที่มหาวิทยาลัยธรรมศาสตร์ ท่าพระจันทร์
ซุ้มลงนามต่อต้านระบอบทักษิณของกลุ่มสถาปนิก

- พันธมิตรประชาชนเพื่อประชาธิปไตย
- องค์การนักศึกษามหาวิทยาลัยธรรมศาสตร์ (อมธ.)
- เครือข่ายสมานฉันท์เพื่อการปฏิรูปทางการเมือง[[5]]
- กลุ่มนักศึกษานิด้าเพื่อประชาธิปไตย [26]
- คณาจารย์ ม.ศิลปากร [27]
- กลุ่มนักเรียนเพื่อประชาธิปไตย [28]
- สมาพันธ์คาราโอเกะแห่งประเทศไทย [29]
- กลุ่มแพทย์และพยาบาลโรงพยาบาลรามาธิบดีและมหาวิทยาลัยมหิดล
- กลุ่มวิศวกรเพื่อชาติ [30]
- กลุ่มสถาปนิกฯ [31]
- สมาคมนิติศาสตร์ มหาวิทยาลัยธรรมศาสตร์ [32]
- สหพันธ์ศิลปินเพื่อชีวิต เพื่อประชาชนภาคใต้ [33]
- สหพันธ์นิสิตนักศึกษาแห่งประเทศไทย (สนนท.) [34]
- กลุ่มวิชาการเพื่อสังคม จังหวัดขอนแก่น [35]
- เครือข่ายประชาชนขอนแก่นเพื่อประชาธิปไตย [36]
- กลุ่มประชาธิปไตยประชาชน [37]
- เครือข่ายกองทัพธรรม
- พุทธสถานสันติอโศก
- กลุ่มนักเรียนมงฟอร์ตต่อต้านทักษิณ
- กลุ่มคณาจารย์และศิษย์เก่าจุฬาฯ - เครือข่ายจุฬาฯ เชิดชูคุณธรรม นำประชาธิปไตย (จคป.)
- สภาอาจารย์มหาวิทยาลัยสงขลานครินทร์ วิทยาเขตหาดใหญ่ [38]
- กลุ่มราชนิกุล และอดีตข้าราชการชั้นผู้ใหญ่ 95 คน ยื่นฎีกาเพื่อให้โปรดเกล้าฯรัฐบาลพระราชทาน ตาม มาตรา 7 นำโดยนายชัยอนันต์ สมุทวณิช ผู้บังคับการวชิราวุธวิทยาลัย [39]
- สมัชชาคนจน[40]
- เครือข่ายพิทักษ์เจตนารมณ์เดือนพฤษภา 2535 [41]
- ชมรมนักศึกษานิเทศศาสตร์เพื่อประชาธิปไตย มหาวิทยาลัยราชภัฎภูเก็ต [42]
- คณะกรรมการองค์กรพัฒนาเอกชน (กป.อพช.) และพันธมิตร 11 เครือข่าย [43]
- กลุ่มนักเรียนไทยในมลรัฐฮาวาย`อิ [44]
- กลุ่ม เครือข่ายประชาสังคมหยุดระบอบทักษิณ นำโดย ดร.สังศิต พิริยะรังสรรค์ เว็บไซต์ของกลุ่ม
- กลุ่มบุคคลพรรคถวายจริง นำโดย จรัสพงษ์ สุรัสวดีหรือซูโม่ตู้ เว็บไซต์ของกลุ่ม
- กลุ่มบุคคลหลากหลาย ที่โดนออกหมายจับในกรณีออกมาเคลื่อนไหวต่อต้านรัฐบาลและโจมตีนายกรัฐมนตรี [45]ประกอบด้วย
  - นายสุริยะใส กตะศิลา ผู้ประสานงานพันธมิตร
  - นายอวยชัย วะทา อดีตผู้สมัคร ส.ว.มหาสารคาม ในฐานะประธานเครือข่ายองค์กรวิชาชีพครูภาคอีสาน
  - นายเพียร ยงหนู ประธานสหภาพแรงงานรัฐวิสาหกิจการไฟฟ้านครหลวง (สร.กฟน.) และรองเลขาธิการสมาพันธ์แรงงานแห่งประเทศไทย
  - นายสุวิทย์ วัดหนู สมาชิกองค์กรสลัมเพื่อประชาธิปไตย
  - นายไชยวัฒน์ สินสุวงศ์ นักเคลื่อนไหวทางการเมืองภาคประชาชน
  - นายศิริชัย ไม้งาม เลขาธิการสมาพันธ์สหภาพแรงงานรัฐวิสาหกิจ (สรส.)
  - น.ส.รสนา โตสิตระกูล ว่าที่ ส.ว.กทม.
  - นายการุณ ใสงาม รักษาการ ส.ว.บุรีรัมย์
- กลุ่มเครือข่ายแพทย์ เภสัช พยาบาล อาจารย์มหาวิทยาลัย 43 องค์กร 11 มหาวิทยาลัย ล่าชื่อ ปลุกกระแสต้าน"ทักษิณ" เมื่อวันที่ 2 กันยายน 2549 ที่หน้าพระบรมรูป 2 รัชกาล จุฬาลงกรณ์มหาวิทยาลัย ประกอบด้วยกลุ่มดังต่อไปนี้ (บางกลุ่มเป็นกลุ่มที่เคลื่อนไหวมาก่อนหน้านี้แล้ว)[46]

1. กลุ่มจุฬาฯ เชิดชูคุณธรรม นำประชาธิปไตย (จคป)
2. ชาวอักษรศาสตร์ จุฬาฯ ผู้ใฝ่หาจริยธรรมทางการเมือง
3. เครือข่ายอาจารย์และบุคลากร มศว เพื่อประชาธิปไตย
4. เครือข่ายวิชาการเพื่อประชาธิปไตย
5. เครือข่ายวิชาชีพสุขภาพเพื่อสังคม
6. กลุ่มพี่น้องมหิดล
7. กลุ่มผู้รักประชาธิปไตยศาลายา
8. กลุ่มวิชาการเพื่อสังคม ขอนแก่น
9. เครือข่ายแพทย์พยาบาลเพื่อประชาธิปไตย
10. เครือข่ายเภสัชกรเพื่อสังคม
11. ชมรมเภสัชชนบท
12. ชมรมพยาบาลชุมชน
13. กลุ่มมหาสารคามรวมพลคนไล่หน้าเหลี่ยม
14. นิด้าพันธมิตรเพื่อประชาธิปไตย
15. คณะทันตแพทยศาสตร์ จุฬาลงกรณ์มหาวิทยาลัย
16. คณะเภสัชศาสตร์ จุฬาลงกรณ์มหาวิทยาลัย
17. คณะอักษรศาสตร์ จุฬาลงกรณ์มหาวิทยาลัย
18. คณะวิศวกรรมศาสตร์ จุฬาลงกรณ์มหาวิทยาลัย
19. คณะสถาปัตยกรรมศาสตร์ จุฬาลงกรณ์มหาวิทยาลัย
20. คณะวิศวกรรมศาสตร์ มหาวิทยาลัยสงขลานครินทร์
21. คณะเศรษฐศาสตร์ มหาวิทยาลัยสงขลานครินทร์
22. คณะรัฐศาสตร์ มหาวิทยาลัยสงขลานครินทร์ วิทยาเขตปัตตานี
23. สถาบันไทยคดีศึกษา มหาวิทยาลัยธรรมศาสตร์
24. สถาบันภาษา มหาวิทยาลัยธรรมศาสตร์
25. คณะแพทยศาสตร์ มหาวิทยาลัยธรรมศาสตร์
26. คณะมนุษยศาสตร์และสังคมศาสตร์ มหาวิทยาลัยขอนก่น
27. คณะแพทยศาสตร์ มหาวิทยาลัยขอนแก่น
28. คณะแพทยศาสตร์ มหาวิทยาลัยศรีนครินทรวิโรฒ
29. คณะรัฐประศาสนศาสตร์ สถาบันบัณฑิตพัฒนบริหารศาสตร์
30. คณะรัฐศาสตร์ มหาวิทยาลัยอุบลราชธานี
31. วิทยาลัยนวัตกรรมสังคม มหาวิทยาลัยรังสิต
32. คณะเภสัชศาสตร์ มหาวิทยาลัยมหาสารคาม
33. คณะสาธารณสุขศาสตร์ มหาวิทยาลัยมหิดล
34. วิทยาลัยวันศุกร์
35. วิทยาลัยเกษตรและเทคโนโลยีฉะเชิงเทรา
36. โรงพยาบาลแก้งสนามนาง จ.นครราชสีมา
37. โรงพยาบาลขนอม
38. โรงพยาบาลเชียงกลาง จ.น่าน
39. โรงพยาบาลทุ่งสง จ.นครศรีธรรมราช
40. โรงพยาบาลปลาปาก จ.นครพนม
41. โรงพยาบาลรามาธิบดี มหาวิทยาลัยมหิดล
42. โรงพยาบาลสมเด็จ ณ ศรีราชา
43. โรงพยาบาลสูงเนิน จ.นครราชสีมา

## [แก้] บุคคลมีชื่อเสียงที่ออกมาร่วมขับไล่

นายประมวล รุจนเสรี อดีตสมาชิกพรรคไทยรักไทย ปราศรัยบนเวที

- พล.ต.จำลอง ศรีเมือง
- หลวงตา มหาบัว ญาณสัมปันโน
- สนธิ ลิ้มทองกุล
- ร.ต.อ. นิติภูมิ นวรัตน์
- สมณะโพธิรักษ์
- สุริยะใส กตะศิลา
- สมศักดิ์ โกศัยสุข
- เสนาะ เทียนทอง
- ประมวล รุจนเสรี
- อภิชาติ หาลำเจียก
- น.พ. ตุลย์ สิทธิสมวงศ์
- น.พ. นิรันดร์ พิทักษ์วัชระ
- คุณหญิงกัลยา โสภณพนิช
- การุณ ใสงาม
- พิเชษฐ์ พัฒนโชติ

### [แก้] ศิลปินเพลงเพื่อชีวิต

การแสดงดนตรีของ พงษ์สิทธิ์ คำภีร์ บนเวทีพันธมิตร

- สุรชัย จันทิมาธร (หงา คาราวาน)
- มงคล อุทก (หว่อง คาราวาน)
- พงษ์เทพ กระโดนชำนาญ
- ปู พงษ์สิทธิ์ คำภีร์
- สีเผือก คนด่านเกวียน
- ฮิวโก้ จุลจักร จักรพงษ์
- วสันต์ สิทธิเขตต์
- สุนทรี เวชานนท์

### [แก้] นักวิชาการ

ดร.เจิมศักดิ์ ปิ่นทอง ปราศรัยบนเวทีพันธมิตร

- ศ.ดร. ชัยอนันต์ สมุทวณิช
- ศ.ดร. ปราโมทย์ นาครทรรพ
- ดร. เจิมศักดิ์ ปิ่นทอง
- รศ.ดร. เสรี วงษ์มณฑา
- รศ. สมยศ เชื้อไทย
- รศ.ดร. ธีรภัทร์ เสรีรังสรรค์
- รศ.ดร.สังศิต พิริยะรังสรรค์
- ศ.ดร.จรัส สุวรรณมาลา
- ดร. วุฒิพงษ์ เพรียบจริยวัฒน์
- รศ.ดร. ต่อตระกูล ยมนาค
- ดร. แก้วสรร อติโพธิ
- รศ.ดร. ไชยันต์ ไชยพร
- ดร. อนันต์ เหล่าเลิศวรกุล

การปราศรัยบนเวทีของ ศรัณยู วงษ์กระจ่าง และ พงษ์พัฒน์ วชิรบรรจร

### [แก้] ดารานักแสดง

- ศรัณยู วงษ์กระจ่าง
- พงษ์พัฒน์ วชิรบรรจง
- วรรณพร ฉิมบรรจง
- นักแสดงตลก ดี๋ ดอกมะดัน
- จรัสพงษ์ สุรัสวดี หรือ ซูโม่ตู้[47]
- นพสิทธิ์ เที่ยงธรรม

### [แก้] นักคิด นักเขียน

- สุลักษณ์ ศิวรักษ์
- อังคาร กัลยาณพงศ์
- เนาวรัตน์ พงษ์ไพบูลย์
- คมทวน คันธนู

## [แก้] การเคลื่อนไหวของสังคมออนไลน์

banner ไล่ทักษิณ
banner ต่อต้านระบอบทักษิณ

- thaksingetout.org การรณรงค์ให้เจ้าของเว็บไซต์ร่วมแสดงจุดยืนในการขับไล่ทักษิณ โดยคาดแถบข้อความว่า "Thaksin Get Out" ในขณะที่มีเวปบอร์ดอื่น ๆ อีกจำนวนมากมายที่คาดแถบ "เรารักทักษิณ เรารักทักษิณ" ก่อนที่ทักษิณจะประกาศเว้นวรรคทางการเมือง
- มีการถ่ายถอดเสียงการชุมนุมขับไล่ทักษิณผ่านทางเว็บไซต์ต่างๆ เช่น สถานีวิทยุประชาชน 92.25 Mhz หรือ fm9225.net[48], สถานีวิทยุผู้จัดการ (คลื่นยามเฝ้าแผ่นดิน) 97.75 Mhz หรือ managerradio[49] และมีการถ่ายถอดเสียงการต่อต้านการชุมนุมขับไล่และให้กำลังในนายกทักษิณ โดย FM94.25 คลื่นคนรักชาติ
- มีการรณรงค์ต่อต้านการแสดงความเห็นลักษณะจัดตั้งของผู้สนับสนุนรัฐบาล ซึ่งเกิดขึ้นในเวบบอร์ดยอดนิยมพันธ์ทิพย์ ห้องการเมืองที่ใช้ชื่อว่าราชดำเนิน โดยกลุ่มสมาชิกราชดำเนินเดิมกลุ่มหนึ่ง มีจำนวนกว่า 300 คน ได้จัดตั้งเวบบอร์ดขึ้นมาใหม่เป็นเวทีพูดคุยแทนห้องราชดำเนิน โดยใช้ชื่อว่า ขบวนการเสรีไทยในเวบบอร์ด[50] ในทางกลับกัน ก็มีกลุ่มสมาชิกราชดำเนินอีกกลุ่มที่คัดค้านการต่อต้านและให้กำลังใจนายกทักษิณฯ ชื่อกลุ่ม รักเมืองไทย-ให้กำลังใจนายก [51] มีสมาชิกร่วมให้กำลังใจเป็นจำนวนประมาณกว่า 1,500 คน และอีกกลุ่มที่ต่อต้านการขับไล่นี้ที่ชื่อกลุ่ม ฅนผ่านฟ้ารักษาประชาธิปไตย[52] เน้นตรวจสอบสื่อ สมาชิกประมาณ 300 คน มีแกนนำบางคนมาจากกลุ่มรักเมืองไทยฯ
- ในช่วงก่อนวันเสาร์อาทิตย์ที่ 29-30 สิงหาคม 2549 ได้มีเหตุการณ์วิพากษ์วิจารณ์อย่างรุนแรงในเว็บบอร์ดพันธุ์ทิพย์ เกี่ยวเนื่องกับกรณีคดี กกต. ปฏิบัติหน้าที่มิชอบ และการสนับสนุนให้ทั้งนายกทักษิณและ กกต.ให้ทำงานต่อ ทำให้เว็บบอร์ดต้องปิดตัวชั่วคราวระหว่างวันสุดสัปดาห์2วันเพื่อหลีกเลี่ยงปัญหาการขัดแย้งและกระทู้ที่หมิ่น/ละเมิดอำนาจศาล และเปิดทำการใหม่ตามปรกติในวันจันทร์ที่ 31 สิงหาคม
- เว็บไซต์ เครือข่ายประชาสังคมหยุดระบอบทักษิณ[53] ได้มีการเชื้อเชิญให้ติดแผ่นป้ายต้านระบอบทักษิณ เพื่อเป็นการแสดงจุดยืน โดยสันติวิธี
- เว็บไซต์ รายการโทรทัศน์ออนไลน์ของ The Reporter[54] ได้จัดรายการโทรทัศน์ผ่านทางอินเทอร์เน็ตและเคเบิล โดยมีโครงการเริ่มต้นที่ UBC9 (TATV-โทรทัศน์เพื่อการท่องเที่ยวทาง UBC) แต่ต่อมาอ้างว่ามีความขัดข้องทางเทคนิค แล้วย้ายมาจัดทางอินเทอร์เน็ตแทนที่นี่แทน รายการที่ได้รับการประชาสัมพันธ์และได้รับความนิยมเป็นอย่างมาก จัดโดย สมัคร สุนทรเวช และดุสิต ศิริวรรณ เนื้อหาเป็นการสนทนาปัญหาบ้านเมืองในแนวทางสนับสนุนนายกฯ และต่อต้านสื่ออื่นๆทุกรูปแบบ เนื่องจากกลุ่มนี้เชื่อว่าสื่อส่วนใหญ่บิดเบือนข่าวและให้ร้ายต่อนายกฯ
- ในวันที่ 19 กันยายน 2549 ได้เกิดรัฐประหารในประเทศไทย พ.ศ. 2549 เว็บไซต์ที่สนับสนุนนายกฯ ได้ปิดทำการไปทั้งหมด รวมทั้งสถานีโทรทัศน์ MV1 และเว็บไซต์ของพรรคไทยรักไทย และได้มีการออกคำสั่งคณะปฏิรูปฯ ฉบับที่ 5/2549 เรื่อง ให้กระทรวง ICT ควบคุมการเผยแพร่ข้อมูลข่าวสาร

## [แก้] ดูเพิ่ม

- กรณีตระกูลชินวัตรและดามาพงศ์ขายหุ้นกลุ่มบริษัทชินคอร์ป
- Thailand political crisis 2005-2006 วิกฤตการณ์การเมืองไทย พ.ศ. 2548-2549 (วิกิพีเดียภาษาอังกฤษ)
- บทวิเคราะห์จำนวนผู้ร่วมขับไล่ จาก fringer.org ตอนที่ 1 ตอนที่ 2 ตอนที่ 3

### [แก้] รวมวีดีโอการปราศรัย

รวมวีดีโอการปราศรัยที่ท้องสนามหลวง จากเว็บหนังสือพิมพ์ผู้จัดการ

- รวมคลิปเสียงการปราศรัย วันที่ 20 มีนาคม 2549
- รวมคลิปวิดีโอการปราศรัย วันที่ 24 มีนาคม 2549
- รวมคลิปวิดีโอการปราศรัย วันที่ 25 มีนาคม 2549
- ปราศรัยโดย ศรัณยู วงษ์กระจ่าง และ พงษ์พัฒน์ วชิรบรรจง
- รวมวิดีโอคลิป สีสัน กู้ชาติ

## [แก้] อ้างอิง

1. ↑ คำจำกัดความและรายละเอียดของระบอบทักษิณ, แก้วสรร อติโพธิ
2. ↑ คำสั่งศาลปกครองพิพากษาเพิกถอนพระราชกฤษฎีกาฯ
3. ↑ เว็บไซต์ของกลุ่มเครือข่ายฯ
4. ↑ ข่าว‘ผบช.ภ.3’ เรียกประชุมชี้มูลคดีแจ้งจับ “สนธิ” 17 พ.ย.นี้ จาก นสพ.ผู้จัดการ 14 พย.48
5. ↑ ข่าวจากกรุงเทพธุรกิจ 3มีค 49 กลุ่มเชียร์'ทักษิณ'จากเหนือ รวมตัวลานพระรูป
6. ↑ ข่าว'มังกรดำ' ชิ่ง 105 ชี้เหตุปล่อยคนด่าศาลหลังส่งกกต.เข้าคุกจากผู้จัดการ
7. ↑ บทสัมภาษณ์ในหนังสือพิมพ์ประชาไทออนไลน์ 9-10 มีนาคม 2549
8. ↑ ข่าว“ทนายแม้ว-ทีมหมิ่นศาล” จ๋อย! เข้ารายงานตัวตามหมายเรียกแล้ว โดย ผู้จัดการออนไลน์ 1 สิงหาคม 2549
9. ↑ ข่าวไต่สวน 12 คนละเมิดอำนาจศาล, มติชน, 2 ส.ค. 2549
10. ↑ ข่าว"ประมวล"เบื้องหลัง "กลุ่มวัยรุ่น-ชายฉกรรจ์"กระทืบม็อบต้าน"แม้ว" จากมติชนรายวัน 24 สค.49
11. ↑ ข่าวมติชน 30 สค 49
12. ↑ คลิปวิดีโอ
13. ↑ http://www.nationweekend.com/2006/10/06/NW11_124.php?SecId=NW11&news_id=21759950
14. ↑ /อ้างอิง เว็บไซต์ผู้จัดการ
15. ↑ ข่าวคำพิพากษาจาก นสพ.มติชน
16. ↑ อ้างอิงเว็บไซต์ผู้จัดการ
17. ↑ ข่าวจากมติชนรายวัน 21 สค.49 6เหยื่อ"รปภ.ทักษิณ" แฉนาทีรุมขย้ำกลางห้าง
18. ↑ ข่าวจากมติชนรายวัน 20 สค.49 เจอตะโกนไล่คา"พารากอน" "ทักษิณ"ฉุนจัด สั่งรวบรวมหลักฐานเอาผิด
19. ↑ ข่าว"ทรท."ปูดฝ่ายต้าน"แม้ว" มีแผนฆ่า! รุมประณามรปภ.นายกฯ จากมติชน 21 สค.49
20. ↑ ข่าวโดย ผู้จัดการออนไลน์ 21 สิงหาคม 2549 18:33 น.
21. ↑ The Nation,"'Finland plot' on dangerous ground", 25 May 2006 ((อังกฤษ))
22. ↑ The Nation, "Burning Issue: Finland, monarchy: a dangerous mix", May 25, 2006 ((อังกฤษ))
23. ↑ The Bangkok Post, "Manager sued for articles on 'Finland plot'", 31 May 2006 ((อังกฤษ))
24. ↑ เว็บไซต์เพลงคนหน้าเหลี่ยม
25. ↑ ข่าวมติชน 92"หมอ-เภสัช-อจ."จี้"แม้ว" วางมือทันที! ปลุกชาวบ้านเลิก"ต้อนรับ"
26. ↑ แถลงการณ์ของกลุ่มนักศึกษานิด้าเพื่อประชาธิปไตย
27. ↑ ข่าวแถลงการณ์คณาจารย์ ม.ศิลปากร หนังสือพิมพ์ผู้จัดการ
28. ↑ แถลงการณ์จำนวน 14 ข้อ ไม่เห็นชอบกับการดำรงตำแหน่งของ พตท.ทักษิณ ชินวัตร
29. ↑ สมาพันธ์คาราโอเกะแห่งประเทศไทย ประกาศจุดยืนชุมนุมกับกลุ่มพันธมิตร
30. ↑ แถลงการณ์ของกลุ่มวิศวกรเพื่อชาติ
31. ↑ แถลงการณ์ หยุดระบอบทักษิณ ของกลุ่มสถาปนิกฯ
32. ↑ แถลงการณ์ - เรียกร้อง"ทักษิณ"ลาออก
33. ↑ แถลงการณ์ สหพันธ์ศิลปินเพื่อชีวิต เพื่อประชาชนภาคใต้
34. ↑ แถลงการณ์ไล่ทักษิณ ของสหพันธ์นิสิตนักศึกษาแห่งประเทศไทย (สนนท.)
35. ↑ แถลงการณ์ กลุ่มวิชาการเพื่อสังคม จังหวัดขอนแก่น
36. ↑ แถลงการณ์ ทักษิณต้องออกไป ของเครือข่ายประชาชนขอนแก่นเพื่อประชาธิปไตย
37. ↑ แถลงการณ์ หยุดระบอบทักษิณ ของกลุ่มประชาธิปไตยประชาชน
38. ↑ สภาอาจารย์ มอ.แถลง ขอเป็นข้าราชการของในหลวง-ไม่อยู่ภายใต้ระบอบทักษิณ โดย ผู้จัดการออนไลน์ 18 สิงหาคม 2549 17:20 น.
39. ↑ ข่าวการยื่นฎีกาเพื่อให้โปรดเกล้าฯรัฐบาลพระราชทาน ตาม มาตรา 7
40. ↑ แถลงการณ์ - ทักษิณต้องออกไป ปฏิรูปการเมืองใหม่เพื่อคนจน ณ เวทีพันธมิตรประชาชนเพื่อประชาธิปไตย สวนมิสกวัน
41. ↑ แถลงการณ์ - ยืนยันสิทธิอันชอบธรรมในการขับไล่ พ.ต.ท. ทักษิณ ชินวัตร ให้ลาออกจากตำแหน่งนายกรัฐมนตรี ต่อต้านนายกฯ ที่มาจากการแต่งตั้งและกระบวนการนอกรัฐสภา สนับสนุนการปฏิรูปการเมืองของประชาชน
42. ↑ แถลงการณ์ - เรื่องให้ พ.ต.ท.ทักษิณ ชินวัตร ออกจากตำแหน่งนายกรัฐมนตรีโดยด่วน
43. ↑ กป.อพช. สนับสนุนการชุมนุมแสดงออกให้นายกทักษิณลาออกจากตำแหน่งเรียกร้องให้ทุกฝ่ายใช้สันติวิธี
44. ↑ จดหมายเปิดผนึก ถึงประธานรัฐสภา ฉบับที่ 1 กรณีการชุมนุมปฏิเสธรัฐบาลทักษิณ วันที่ 4 ก.พ. 49
45. ↑ ข่าวพันธมิตรโวยถูกสกัดเคลื่อน ขอจับ8แกนนำ จากมติชน 30สค.49
46. ↑ ข่าวมติชน เปิด92ชื่อ-43องค์กร ไม่เอา"ทักษิณ" 3 กย.49
47. ↑ ท้อคโชว์ - คอนเสิร์ท พี่ตู้ จรัสพงษ์ สุรัสวดี ตอนแผนลอบสังหารท่านผู้นำของผมที่ล้มเหลวและน่ารำคาญ
48. ↑ http://www.fm9225.net
49. ↑ http://www.managerradio.com
50. ↑ เว็บไซต์ของขบวนการเสรีไทยในเวบบอร์ด
51. ↑ เว็บไซต์กลุ่มรักเมืองไทย-ให้กำลังใจนายก
52. ↑ เว็บไซต์ของฅนผ่านฟ้า
53. ↑ http://www.StopThaksin.com
54. ↑ http://www.1reporter.tv/

วิกฤตการณ์การเมืองในประเทศไทย พ.ศ. 2548-2549
เหตุการณ์หลัก | ลำดับเหตุการณ์ | บุคคลหลัก
--- | --- | ---

จุดเริ่มต้น

- ความไม่สงบในภาคใต้ของประเทศไทย
- รายการเมืองไทยรายสัปดาห์
- ระบอบทักษิณ

เหตุการณ์หลัก

- กรณีตระกูลชินวัตรและดามาพงศ์ขายหุ้นกลุ่มบริษัทชินคอร์ป
- ปัญหาทุจริตในโครงการสนามบินสุวรรณภูมิ
- การขับไล่ ทักษิณ ชินวัตร ให้ลาออกจากตำแหน่งนายกรัฐมนตรี
- พระราชดำรัสพระราชทานแก่ตุลาการศาลปกครองสูงสุดและผู้พิพากษาศาลฎีกา
- รัฐประหารในประเทศไทย พ.ศ. 2549

การเลือกตั้ง

- เลือกตั้ง ส.ส. 2548
- เลือกตั้ง ส.ส. เมษายน 2549
- เลือกตั้ง ส.ส. ตุลาคม 2549 (ยกเลิก)

- กันยายน 2549
- สิงหาคม 2549
- กรกฎาคม 2549
- มิถุนายน 2549
- พฤษภาคม 2549
- เมษายน 2549
- มีนาคม 2549
- กุมภาพันธ์ 2549
- มกราคม 2549
- ธันวาคม 2548
- พฤศจิกายน 2548

- พระบาทสมเด็จพระเจ้าอยู่หัว
- พันตำรวจโท ทักษิณ ชินวัตร
- พลเอก เปรม ติณสูลานนท์

คปค. - คมช.

- พลเอก สนธิ บุญยรัตกลิน
- พลเอก เรืองโรจน์ มหาศรานนท์
- พลเอก วินัย ภัทธิยะกุล
- รัฐบาลชั่วคราว หลังรัฐประหาร พ.ศ. 2549
- สภานิติบัญญัติแห่งชาติ
- รัฐธรรมนูญ (ฉบับชั่วคราว) พ.ศ. 2549
- สภาร่างรัฐธรรมนูญ
- สมัชชาแห่งชาติ

พันธมิตรประชาชนเพื่อประชาธิปไตย

- สนธิ ลิ้มทองกุล
- พลตรี จำลอง ศรีเมือง
- สมศักดิ์ โกศัยสุข
- พิภพ ธงไชย
- สมเกียรติ พงษ์ไพบูลย์

ดึงข้อมูลจาก "http://th.wikipedia.org../../../%E0%B8%81/%E0%B8%B2/%E0%B8%A3/%E0%B8%81%E0%B8%B2%E0%B8%A3%E0%B8%82%E0%B8%B1%E0%B8%9A%E0%B9%84%E0%B8%A5%E0%B9%88_%E0%B8%97%E0%B8%B1%E0%B8%81%E0%B8%A9%E0%B8%B4%E0%B8%93_%E0%B8%8A%E0%B8%B4%E0%B8%99%E0%B8%A7%E0%B8%B1%E0%B8%95%E0%B8%A3_%E0%B9%83%E0%B8%AB%E0%B9%89%E0%B8%A5%E0%B8%B2%E0%B8%AD%E0%B8%AD%E0%B8%81%E0%B8%88%E0%B8%B2%E0%B8%81%E0%B8%95%E0%B8%B3%E0%B9%81%E0%B8%AB%E0%B8%99%E0%B9%88%E0%B8%87%E0%B8%99%E0%B8%B2%E0%B8%A2%E0%B8%81%E0%B8%A3%E0%B8%B1%E0%B8%90%E0%B8%A1%E0%B8%99%E0%B8%95%E0%B8%A3%E0%B8%B5.html".

หมวดหมู่: ตรวจแก้รูปแบบ | ไม่ผ่านความเป็นกลาง | การเมืองไทย | การเมืองภาคประชาชน | ประวัติศาสตร์ไทย

##### Views

- บทความ
- อภิปราย
- รุ่นปัจจุบัน

##### ค้นหา